32003R1252
L 175/29
JURNALUL OFÍCIAL AL UNIUNII EUROPENE
REGULAMENTUL (CE) NR. 1252/2003 AL COMISIEI
din 14 iulie 2003
de stabilire a derogărilor de la Regulamentul (CE) nr. 800/1999 în sectorul produselor exportate sub formă de mărfuri neincluse în anexa I la tratat către țări terțe, altele decât Republica Cehă, Estonia, Ungaria, Letonia, Lituania, Slovacia și Slovenia
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 3448/93 al Consiliului din 6 decembrie 1993 de stabilire a regimului comercial aplicabil anumitor mărfuri rezultate din transformarea produselor agricole (1), modificat ultima dată de Regulamentul (CE) nr. 2580/2000 (2), în special articolul 8 alineatul (3),
întrucât:
(1)
Articolul 16 alineatul (1) din Regulamentul (CE) nr. 1520/2000 al Comisiei din 13 iulie 2000 de stabilire a normelor comune de aplicare a sistemului de acordare a restituirilor la export pentru anumite produse agricole exportate sub formă de mărfuri neincluse în anexa I la tratat, precum și a criteriilor de stabilire a valorii acestor restituiri (3), modificat ultima dată de Regulamentul (CE) nr. 740/2003 (4), prevede că dispozițiile Regulamentului (CE) nr. 800/1999 al Comisiei din 15 aprilie 1999 de stabilire a normelor comune de aplicare a regimului de restituire la exportul de produse agricole (5), modificat ultima dată de Regulamentul (CE) nr. 444/2003 (6), se aplică exporturilor de produse sub formă de mărfuri neincluse în anexa I la tratat.
(2)
Articolul 3 din Regulamentul (CE) nr. 800/1999 prevede că dreptul la restituire apare la importul într-o anumită țară terță în cazul în care, pentru acea țară terță, se aplică o rată de restituire diferențiată. Articolele 14, 15 și 16 din regulamentul menționat precizează condițiile de plată a restituirii diferențiate, în special documentele care trebuie furnizate pentru a dovedi sosirea mărfurilor la destinație.
(3)
În cazul unei restituiri diferențiate, articolul 18 alineatele (1) și (2) din Regulamentul (CE) nr. 800/1999 prevede că o parte a restituirii, calculată utilizând rata de restituire cea mai mică, se plătește la cererea exportatorului în momentul prezentării dovezii faptului că produsul a părăsit teritoriul vamal al Comunității.
(4)
Regulamentul (CE) nr. 1039/2003 al Consiliului din 2 iunie 2003 de adoptare a unor măsuri autonome și tranzitorii privind importul anumitor produse agricole transformate originare din Estonia și exportul anumitor produse agricole transformate în Estonia (7), Regulamentul (CE) nr. 1086/2003 al Consiliului din 18 iunie 2003 de adoptare a unor măsuri autonome și tranzitorii privind importul anumitor produse agricole transformate originare din Slovenia și exportul anumitor produse agricole transformate în Slovenia (8), Regulamentul (CE) nr. 1087/2003 al Consiliului din 18 iunie 2003 de adoptare a unor măsuri autonome și tranzitorii privind importul anumitor produse agricole transformate originare din Letonia și exportul anumitor produse agricole transformate în Letonia (9), Regulamentul (CE) nr. 1088/2003 al Consiliului din 18 iunie 2003 de adoptare a unor măsuri autonome și tranzitorii privind importul anumitor produse agricole transformate originare din Lituania și exportul anumitor produse agricole transformate în Lituania (10), Regulamentul (CE) nr. 1089/2003 al Consiliului din 18 iunie 2003 de adoptare a unor măsuri autonome și tranzitorii privind importul anumitor produse agricole transformate originare din Slovacia și exportul anumitor produse agricole transformate în Slovacia (11) și Regulamentul (CE) nr. 1090/2003 al Consiliului din 18 iunie 2003 de adoptare a unor măsuri comune și tranzitorii privind importul anumitor produse agricole transformate originare din Republica Cehă și exportul anumitor produse agricole transformate în Republica Cehă (12), prevăd, în mod autonom, eliminarea restituirilor pentru produsele agricole transformate care nu sunt menționate în anexa I la tratat atunci când sunt exportate în Estonia, Slovenia, Letonia, Lituania, Slovacia și Republica Cehă, de la 1 iulie 2003.
(5)
Regulamentul (CE) nr. 999/2003 al Consiliului din 2 iunie 2003 de adoptare a unor măsuri autonome și tranzitorii privind importul anumitor produse agricole transformate originare din Ungaria și exportul anumitor produse agricole transformate în Ungaria (13) prevede, în mod autonom, eliminarea restituirilor pentru mărfurile menționate în articolul 1 din regulamentul menționat, atunci când sunt exportate în Ungaria, de la 1 iulie 2003.
(6)
Republica Cehă, Estonia, Ungaria, Letonia, Lituania, Slovacia și Slovenia s-au angajat să acorde un regim de import preferențial anumitor mărfuri importate pe teritoriul lor, cu condiția ca mărfurile respective să fie însoțite de documente care să ateste că nu sunt eligibile pentru plata restituirilor la export.
(7)
În funcție de aceste norme, cu titlu tranzitoriu, în așteptarea aderării la Uniunea Europeană a Republicii Cehe, Ungariei, Estoniei, Letoniei, Lituaniei, Slovaciei și Sloveniei și pentru a evita impunerea de costuri inutile operatorilor în schimburile lor comerciale cu alte țări terțe, este necesar să se prevadă o derogare de la Regulamentul (CE) nr. 800/1999, în măsura în care acesta cere o dovadă a importului în cazul restituirilor diferențiate. De asemenea, în absența restituirilor la export pentru țările de destinație respective, este bine să nu se țină seama de acest fapt la stabilirea celei mai mici rate de restituire.
(8)
Măsurile prevăzute în prezentul regulament sunt în conformitate cu avizul Comitetului de gestionare a problemelor orizontale referitoare la comerțul cu produse agricole transformate neincluse în anexa I la tratat,
ADOPTĂ PREZENTUL REGULAMENT:
Articolul 1
Prin derogare de la dispozițiile articolului 16 din Regulamentul (CE) nr. 800/1999, coroborate cu articolul 16 alineatul (1) din Regulamentul (CE) nr. 1520/2000, atunci când diferențierea restituirii rezultă numai din faptul că nu a fost stabilită o restituire pentru Republica Cehă, Estonia, Ungaria, Letonia, Lituania, Slovacia sau Slovenia, privind exporturile către alte țări terțe, nu este necesară prezentarea dovezii îndeplinirii formalităților vamale de import pentru a obține plata restituirii pentru mărfurile enumerate în anexa la prezentul regulament.
Articolul 2
Faptul că nu s-a stabilit o restituire pentru exportul în Republica Cehă, Ungaria, Estonia, Letonia, Lituania, Slovacia și Slovenia a mărfurilor prevăzute în anexa la prezentul regulament nu se ia în considerare, în ceea ce privește exporturile către alte țări terțe, pentru determinarea celei mai mici rate de restituire în sensul articolului 18 alineatul (2) din Regulamentul (CE) nr. 800/1999.
Articolul 3
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 iulie 2003.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 iulie 2003.